हाउसहेल्प बोली- आदित्य को उल्टियां हो रही थीं, सर्दी और खांसी भी थी
Aditya Singh Rajput Death News Update;  पुलिस से जुड़े सोर्सेस का कहना है कि आदित्य की मौत  कथित रूप से फिसलने और बाथरूम में गिरने से हुई है।
22 मई को टीवी एक्टर आदित्य सिंह राजपूत की संदिग्ध परिस्थितियों में मौत हो गई। अंधेरी स्थित अपने घर के बाथरूम में वे बेहोश मिले थे। जानकारी मिलने पर आदित्य के दोस्त आए और उन्हें लेकर हॉस्पिटल गए, जहां डॉक्टर्स ने उन्हें डेड घोषित कर दिया। चूंकि मामला संदेहास्पद है, इसलिए पुलिस भी इसमें इन्वॉल्व हो गई है।
पुलिस का कहना है कि आदित्य की मौत कथित रूप से फिसलने और बाथरूम में गिरने से हुई है। आदित्य के कान और सिर पर चोट के दो निशान देखे गए हैं। आदित्य के घर काम करने वाली हाउस हेल्प का कहना है कि वे कई दिनों से बीमार थे। उन्हें उल्टियां भी हो रही थीं।
आदित्य को सुबह से उल्टियां हो रही थीं, बाथरूम गए तो बेहोश हो गए
हाउस हेल्प के बयान के मुताबिक, आदित्य सोमवार की सुबह 11 बजे सोकर उठे। उन्होंने नाश्ते में पराठा खाया, लेकिन खाने के तुरंत बाद उन्हें लगातार उल्टियां होने लगीं। इसके बाद उन्होंने खिचड़ी बनाने को कहा।
दोपहर 2 से 2.30 बजे के बीच आदित्य बाथरूम चले गए। इसके बाद बाथरूम से जोर की आवाज आई। हाउस हेल्प ने देखा कि आदित्य जमीन पर गिरे हुए हैं। हाउस हेल्प दौड़ते हुए वॉचमैन के पास गई। वॉचमैन ने देखा कि बाथरूम की टाइल्स टूटी हुई है। वॉचमैन ने आदित्य को उठा कर बेड पर लिटाया। पास के ही एक डॉक्टर को बुलाया गया। डॉक्टर ने कहा कि आदित्य को हॉस्पिटल में शिफ्ट करना होगा।
आज ही होना है पोस्टमॉर्टम, आदित्य की मां भी पहुंचीं
डॉक्टर के सुझाव के बाद आदित्य की एक फीमेल फ्रेंड को घटना की सूचना दी गई। इसके बाद पुलिस को भी जानकारी दी गई। इसके बाद आदित्य को एक निजी हॉस्पिटल में एडमिट कराया गया, लेकिन वहां से उन्हें तुरंत जोगेश्वरी के ट्रॉमा केयर शिफ्ट किया गया। वहां पता चला कि आदित्य की मौत हो चुकी है।
फिलहाल पुलिस मामले की और जांच कर रही है। आदित्य की मां भी मुंबई पहुंच चुकी हैं। सिद्धार्थ हॉस्पिटल में आज ही पोस्टमॉर्टम होना है। फैमिली तैयार होती है तो अंतिम संस्कार भी आज ही किया जाएगा।
'ड्रग्स ओवरडोज की खबरें बकवास'
आदित्य जिस सोसाइटी में रहते थे, वहां के कुछ लोगों का कहना है कि ड्रग्स की ओवरडोज वाली खबरें बकवास हैं। ये बस मीडिया में चलाया जा रहा है। उनका कहना है कि आदित्य काफी हंसमुख स्वभाव के इंसान थे। वे हमेशा लोगों को हंसाते रहते थे। वे आस-पास के लोगों के लिए प्रेरणा की तरह थे। उनके जाने से फिल्मी जगत को एक बड़ा नुकसान हुआ है।
मौत के चंद घंटे पहले आदित्य की ये इंस्टाग्राम स्टोरी देखिए..
